Gereformeerde kerk Boksburg - Wikipedia
Die Gereformeerde kerk Boksburg is die oudste gemeente van die Gereformeerde Kerke in Suid-Afrika in die Oos-Randse stad Boksburg. Naas dié gemeente is daar ook Boksburg-Suid, wat in 1969 gestig het.
Sluit in Beyerspark
Huidige predikant(e) Daan Bakker
Adres H.v. Paul Krugerstraat en
Vierde Laan, Boksburg-Noord
Stigtingsdatum 24 Mei 1936
Afgestig van Germiston
Eerste predikant L.S. van der Walt (1936–'41)
Die Gereformeerde kerk Boksburg, h.v. Paul Krugerstraat en Vierdelaan, Boksburg-Noord.
Ds. Louis van der Walt, leraar van 1936 tot 1941 (in kombinasie met Benoni).
Die kerkgebou se hoeksteen, wat ds. B.R. de Klerk op 4 Februarie 1950 gelê het. Die argitek was Bastiaan Foot en die bouaannemer P.R. de Jager.
Ds. Martinus Postma, leraar van 1942 tot 1946.
Ds. en mev. W. Venter, die leraarspaar van 1964 tot hy sy emeritaat aanvaar het in 1989.
Dr. C.J. Malan, van 1958 tot 1964 die derde leraar.
Ds. Willem Venter, leraar van 1964 tot 1989.
Aan die einde van die 19de eeu het baie mense van elders in die land na die Witwatersrand verhuis op soek na ’n beter heenkome, onder wie ook lidmate van die Gereformeerde Kerk. So het die eerste twee kerke van dié kerkverband, Johannesburg en Krugersdorp, albei in 1896 tot stand gekom. In die daaropvolgende nege jaar het Johannesburg ook die hele Oos-Rand tot selfs by Delmas ingesluit, tot Germiston in 1905 van Johannesburg afgestig het. Die eerste NG gemeente aan die Oos-Rand, Boksburg, is reeds in 1890 gestig en die tweede, Germiston, in 1899. Albei dié gemeentes bestaan nie meer nie.
Aanvanklik het Boksburg deel van Germiston gevorm, die teenoorgestelde van die geval met die NG gemeentes. Eers op 24 Mei 1936 het die Gereformeerde kerk Boksburg van Germiston afgestig en selfstandig geword. Binne die kort bestek van vier jaar het die getal Gereformeerde kerke aan die Oos-Rand vermeerder van twee (Brakpan is in 1926 gestig) tot sewe, want in 1935 is (3) Benoni en (4) Springs afgestig, toe (5) Boksburg in 1936, (6) Delmas in 1938 en (7) Alberton in 1939.
Verskillende dienste is in die gebied gehou en mettertyd ook ál meer op Boksburg self. Eers is die eredienste waargeneem in die plaaslike kerksaal van die Nederduitsch Hervormde Kerk en later in ’n skoolsaal. Die eerste kerkgebou is in Derde Straat opgerig, maar nadat dit te klein geword het, is die tweede in Agtste Straat gebou. Eindelik is dié gebou verkoop en ’n derde kerk in 1952 in gebruik geneem nadat ds. B.J. de Klerk die hoeksteen op 4 Februarie 1950 gelê het. Die argitek was Bastiaan Boot en die bouaannemer P.R. de Jager.
Met die Gereformeerde Kerk se eeufees in 1959 het Boksburg 506 belydende en 347 dooplidmate gehad. Einde 1997 was dit onderskeidelik 485 en 177, terwyl Boksburg-Suid se getalle onderskeidelik 284 en 129 was. Einde 2014 was Boksburg se getalle 309 en 63 en Boksburg-Suid s'n 229 en 58. Drie jaar later het dit afgeneem tot 253 en 52 en 206 en 48.
Van der Walt, Louis Stefanus, 1936–1941 (in kombinasie met Benoni)
Postma, Martinus, 1942–1946
De Klerk, Barend Johannes, 1947–1957 (aanvaar sy emeritaat)
Malan, dr. Christiaan Jacobus, 1958–1964
Venter, Willem, 1964–1989 (aanvaar sy emeritaat)
Bakker, Daniël Jakob (Daan), 1989 – hede
Ontsluit van "https://af.wikipedia.org/w/index.php?title=Gereformeerde_kerk_Boksburg&oldid=1696262"